**POSVETOVANJE IN USKLAJEVANJE PROGRAMA IUMV 2021-2027 Z DELEŽNIKI: POBUDE, VPRAŠANJA, ODGOVORI**

MNZ je 14. 6. 2022 deležnikom poslalo osnutek Programa za Instrument za finančno podporo za upravljanje meja in vizumsko politiko (IUMV) ter Metodologijo za vzpostavitev okvira smotrnosti za izvajanje instrumenta IUMV, v seznanitev, potrditev in morebitne komentarje. V tabeli je podan odgovor na prejeto vprašanje oziroma pobudo. MNZ je od deležnikov prejelo potrditve programov.

| **ŠT.** | **DATUM** | **DELEŽNIK** | **POBUDA/VPRAŠANJE** | **SPECIFIČNI CILJ** | **ODGOVOR** |
| --- | --- | --- | --- | --- | --- |
| 1 | Dopis, z 21. 6. 2022 | Konfederacija Sindikatov javnega sektorja Slovenije | V zvezi z izvajanjem Uredbe 2017/458 evropskega parlamenta in Sveta, 15. 3. 2017, opozarjamo, da je predmetna Uredba slovenskim policistkam in policistom naložila nove, dodatne naloge, ki jih pred tem niso bili dolžni izvajati.Policijski sindikat Slovenije, ki je član KSJS, je v zadnjih letih večkrat pisno opozoril in zahteval, da je treba poleg reševanja kadrovske podhranjenosti Schengenskih mejnih prehodov, ki je dosegla alarmantno 70 % zasedenost, na nekaterih prehodih celo pod 50 %, novim razmeram nujno prilagoditi tudi infrastrukturo, tako na večjih mejnih prehodih, še zlasti pa na manjših prehodih (kateri so bili najprej namenjeni samo lokalnemu prebivalstvu po SOPS-u, kasneje pa je bil sproščen promet za vse državljane EU in državljane tretjih držav z izpeljano pravico družinskega člana), saj so ti za delo v takšnem obsegu neprimerni za izvajanje mejne kontrole. Trenutno stanje na mejnih prehodih je v nasprotju s standardi na področju zagotavljanja varnosti in zdravja pri delu zaposlenih v skladu z določbami Zakona o varnosti in zdravju pri delu (ZVZD-1) in Direktive Sveta EU št. 89/391/EGS, z dne 12. junij 1989, o uvajanju ukrepov za spodbujanje izboljšav varnosti in zdravja delavcev pri delu (Ur. l. št. 183, z dne 29.6.1989), ki je bila spremenjena z Uredbo (ES) št. 1137/2008 Evropskega parlamenta in Sveta, 22. 10. 2008, o prilagoditvi nekaterih aktov, za katere se uporablja postopek, določen v členu 251 pogodbe EU na tem področju.Izvajanje mejne kontrole na mejnih prehodih, ki niso ustrezno infrastrukturno prilagojeni oziroma urejeni (nimajo kontrolnih kabin, nimajo ravnih površin in cest, dotrajana tehnična in osnovna sredstva, dotrajano sanitarno in začasno komunalno urejeno infrastrukturo, dotrajani nadstreški s pomanjkljivo osvetlitvijo, prehodi brez prostora za kontrole v drugi vrsti, brez ustreznih javnih sanitarij zaradi večurnih čakalnih dob …) je postalo nevzdržno in zdravju nevarno za policiste, ki izvajajo mejno kontrolo, kot tudi za drugo osebje, ki se zadržuje na teh mejnih prehodih in v območju mejnih prehodov.V KSJS sicer pozdravljamo vsebino programa, vendar menimo, da mora program vsebovati tudi izrecno navedbo, da je potrebna nujna prilagoditev infrastrukture v smeri ustrezne prilagoditve vseh mejnih prehodov novim pogojem, ki jih določa Uredba 2017/458. V prvi vrsti je potrebno postaviti kabine za mejno kontrolo in prehode ustrezno infrastrukturno urediti. Nujna je tudi obnova vseh manjših mejnih prehodov na zunanji Schengenski meji, saj razmere ne zagotavljajo niti minimalnih standardov varnega ter zdravju neškodljivega dela policistov. | splošno | Pri pripravi programa za IUMV je bila v črpanje sredstev EU vključena tudi infrastruktura na mejnih prehodih na zunanji schengenski meji (meja s Hrvaško) ter je bila ta obravnavana kot kompleksen del programa. Glede na to, da gre za začasno zunanjo mejo, so po Uredbi 2021/1148/EU o vzpostavitvi Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja upravičene le začasne rešitve, ki so bile tudi sprejete ter upoštevane pri pripravi programa.Zaradi stalne uporabe objektov in migrantskega vala, je potrebna prenova objektov, nadgradnja in zamenjava opreme in njena prilagoditev. Notranja meja EU SI-HR je začasna zunanja schengenska meja in zahteva vzdrževanje in osnovne investicije za ohranjanje schengenskih standardov nadzora, zato financiranje temeljite prenove objektov iz IUMV ni upravičeno.Po vstopu Hrvaške v schengensko območje bo upravičenost aktivnosti programa, povezane z mejo s Hrvaško, ponovno ocenjena. Iz sredstev IUMV bo upravičeno financiranje aktivnosti in opreme, povezane z delom na zračnih in morskih mejah ter izvajanjem potrebnih tehničnih in operativnih ukrepov mejnega nadzora znotraj schengenskega območja. Ostale aktivnosti iz IUMV ne bodo upravičene ter bo potrebno morebitne potrebne prilagoditve infrastrukture zagotoviti iz drugi virov. |